open-index/open-wikipedia-markdown huggingface dataset:
ויבורג (רוסיה)

**ויבורג** (ברוסית: **Выборг**, בפינית: **Viipuri**) היא עיר במחוז לנינגרד, ברוסיה, לחופו של מפרץ ויבורג (חלק מהמפרץ הפיני). העיר נמצאת בחלקו הצפון-מערבי של מחוז לנינגרד, במרחק של 68 קילומטרים מסנקט פטרבורג ובמרחק של פחות מ-20 קילומטר מהגבול עם פינלנד.

אוכלוסיית העיר מונה כ-76 אלף תושבים (נכון לשנת 2019).

## היסטוריה
היסטוריית העיר מתחילה בשנת 1293, כאשר השוודים בנו במקום מצודת ויבורג. בתחילת המאה ה-14 נערכו באזור מלחמות בין שוודיה לבין רפובליקת נובגורוד. בשנת 1322 צר צבא נובגורוד בפיקודו של הנסיך יורי דנילוביץ' על ויבורג, אך לא הצליח לכבוש אותה.

בשנת 1323, לפי הסכם השלום בין רפובליקת נובגורוד לבין שוודיה (אשר נחתם במצודת אורשק) הכירה נובגורוד בשליטתה של שוודיה בעיר.

ויבורג נשארה בשליטה שוודית עד לשנת 1710, אז נכבשה על ידי הצבא הרוסי במהלך המלחמה הצפונית הגדולה. חוזה נישטאד, אשר סיים את המלחמה, קבע באופן סופי את השתייכות העיר לרוסיה. בשנת 1809, עם כינון הדוכסות הגדולה של פינלנד, נכללה ויבורג בתחום הדוכסות.

בשנת 1917, לאחר מהפכת אוקטובר, קיבלה פינלנד עצמאות. ויבורג, ששמה שונה ל**ויפורי**, הפכה לעיר השנייה בגודלה במדינה החדשה. במהלך מלחמת האזרחים הפינית הייתה ויבורג מרכז חשוב של כוחות הצבא האדום הפיני. בתחילת מאי 1918 נכבשה ויבורג על ידי הכוחות הלבנים בעזרת הלגיון הפולני בפינלנד.

במהלך מלחמת החורף פונתה כל אוכלוסיית העיר (כ-70 אלף תושבים) לאזורים פנימיים של פינלנד. לאחר מלחמה, בהתאם להסכם מוסקבה, הועברה העיר לשליטה של ברית המועצות. היא נכללה בתחומי הרפובליקה הסובייטית הסוציאליסטית הקרלו-פינית. במהלך מלחמת ההמשך נכבשה ויבורג שוב על ידי הפינים (באוגוסט 1941). חלק מהאוכלוסייה הפינית, שעזבה את העיר בשנת 1940, חזרה אליה לתקופה קצרה.

ב-20 ביוני 1944 נכבשה העיר שוב על ידי יחידות הארמייה ה-23 של הצבא האדום. חוזה פריז, שנחתם בשנת 1947, הכיר באופן רשמי בהכללת העיר ויבורג בתחומי ברית המועצות. העיר אוכלסה מחדש ואין בה אוכלוסייה פינית כלל.

מבחינה אדמיניסטרטיבית ויבורג המשיכה להיות חלק מהרפובליקה הקרלו-פינית. כאשר האחרונה פורקה בשנת 1956, נכללה ויבורג בתחומי מחוז לנינגרד.

בשנת 1948 הוקמה בעיר מספנת ויבורג שמתמחה בבניית שוברי קרח.

בחלק הצפוני של העיר ממקום פארק מונרפו.

## גאוגרפיה
### אקלים




## ספורט
ממוזער|250px|ספורטאים בויבורג שלפני המהפכה
לעיר היסטוריה ומסורת ספורטיבית ענפה, בעיקר בתחום האתלטיקה.

קבוצת הכדורגל וייפורין סודט זכתה באליפות ליגת העל הפינית בעונת 1940. בנוסף, קבוצת הבנדי של המועדון זכתה באליפות פינלנד 14 פעמים.

ב-18 ביוני 1922 נחנך אצטדיון בעיר, המוכר כיום בשם אצטדיון לוקומוטיב. באצטדיון זה האתלט הפיני פאבו נורמי הציג זמן שיא בריצת 5 מיל.

האצטדיון המרכזי הוא אצטדיון אוונגרד, המשמש כמגרש הבית של קבוצת פבוריט ויבורג המתמודדת באליפות מחוז לנינגרד ובליגה השלישית ברוסיה. אצטדיון אוונגרד נבנה בשנים 1931—1936, שופץ בשנים 1941—1944 ומארח מאז תחרויות אתלטיקה וכדורגל. ב-2013 תוכננה בניית אצטדיון חדש.

ממוזער|אצטדיון אוונגרד
בעיר ישנם כמאה מתקני ספורט, לרבות:
* 4 אצטדיונים (אוונגרד, לוקומוטיב, אוויאטור, וודניק),
* 28 היכלי ספורט,
* בריכת שחייה,
* 2 מתקני סקי,
* 7 מטווחי ירי.

ב-2009 ובורג אירחה את השלב הששי בסדרת המרוצים הבינלאומית IRC — ראלי רוסיה, תחרויות אגרוף, טורניר סייף, מרוצי אופניים ועוד. העיר גם מארחת בקביעות חצי מרתון אתלטי ותחרויות טריאתלון.

## ערים תאומות
לוויבורג שש ערים תאומות:
* 
* 
* 
* 
* 

## קישורים חיצוניים

* 
* 

## הערות שוליים

*
קטגוריה:יישובים שהוקמו במאה ה-13
אברהם מנחם הלוי שטיינברג

הרב **אברהם מנחם מנדל הלוי שטינברג** (א' באדר ה'תר"ז, פברואר 1847 – א' בסיוון ה'תרפ"ח, מאי 1928), היה רבה של ברודי.

## ביוגרפיה
נולד בראש חודש אדר ה'תר"ז (פברואר 1847) בעיר סרט שבבוקובינה, לרב מאיר בן רבי שמעיה מסרט, ולפעריל לבית רוטנברג.

היה חסיד של האדמו"ר רבי אברהם יעקב מסדיגורה.

בשנת תרכ"ט (1869) התמנה לרב בעיר סניאטין. בשנת תרס"ד (1904) נבחר לכהן כרבה של ברודי, אך נכנס לתפקידו רק בשנת תרס"ז (1907) בעקבות התנגדות בקהילה. הקים שם ישיבה.

הופנו אליו אלפי שאלות מפולין ומחוצה לה.

בפרוץ מלחמת העולם הראשונה נמלט לווינה. באותו זמן היו עמו 29 ספרים בכתב יד, ובהם אלפי שאלות ותשובות, וכן חיבור על ספר יראים. הוא הפקיד את כתבי היד עם חפצי ערך בכספת פראגר בנק בברודי. כשנכבשה העיר על ידי הרוסים והבנק הולאם, נלקחו הכתבים לסנט פטרבורג בחשד שיש בהם חומר מרדני. לאחר השתדלויות רבות הגיעו הכתבים בשנת ה'תרע"ז (1917) במטוס מיוחד מפטרבורג לווינה. רק כרך אחד של השו"ת הודפס בחייו, כשנה לפני פטירתו. כמעט כל הכתבים האחרים אבדו במלחמת העולם השנייה פרט לשלושה כרכים של תשובות וחידושים שנפדו בממון על ידי נכדו משה וחלק גדול מהם יצא לאור.

הרב נמנה עם מייסדי תנועת אגודת ישראל והיה חבר מועצת גדולי התורה.

נפטר בר"ח סיון תרפ"ח (מאי 1928) בברודי.

## משפחתו
נשא לאישה את מרת טעמא בתו של הרב דוד אגדשטיין מיאסי, ונולדו להם ארבעה בנים וארבע בנות. אשתו נפטרה בשנת תרמ"ח (1888). אחריה נשא לאישה את מרת אטל בת אייזיק שטרנהאל מקולומיאה, ממנה נולד בן זקוניו.

בנו הרב שמעיה שטיינברג כיהן כרב בהאליץ' ובפרמישלן. בניו של הרב שמעיה היו הרב משה שטיינברג (1903–1987), שמילא את מקום סבו ברבנות ברודי ולאחר השואה רב בניו יורק ואב בית הדין של הסתדרות הרבנים דאמריקה, הרב יצחק שטיינברג, רב בהאליץ', בירוסלב ובבריסל ואב"ד תל אביב והרב מאיר שטינברג, רב בצ'ורטקוב ובלונדון. וברוך שטיינברג. 

נינו היה הרב משה שטינברג, רבה של קריית ים ובן נינו הוא הרב פרופ' אברהם שטיינברג.

## חיבוריו
* ספר **קדושת שביעית**, לחיזוק שנת השבתון. יצא לאור על ידי ר' אברהם אביש מרדכי הלוי אייזן עם הערותיו, ירושלים תרס"ט (1909), י"ג דפים. נדפס גם בתוך הספר פאת השולחן עם בית הרידב"ז.
* שו"ת **מחזה אברהם**. חלק א' - "אורח חיים", בראדי תרפ"ז (1927), קנ"ה סימנים. בראש הספר איגרת יוחסין שערך נכדו ר' דוד ב"ר חיים. בשנת תשל"ב (1972) הוציא נכדו מהדורת צילום חדשה עם תיקונים והוספות. חלק ב', על ד' חלקי שו"ע, יצא לאור על ידי נכדו ר' משה, ניו-יורק תשכ"ד (1964), עם הערות מהנכד. חלק ג', על ד' חלקי שו"ע, יצא לאור על ידי נכדו האמור ובסיוע הרב שלמה בן ציון הרבסט, ניו-יורק תשמ"ח (1988).

## לקריאה נוספת
* אהרן סורסקי, **מרביצי תורה מעולם החסידות**, חלק ג, בני ברק, תשמ"ז, עמ' קנ-קסו.

## קישורים חיצוניים
* 
* 
*

## הערות שוליים

קטגוריה:רבנים גליציאנים
קטגוריה:ברודי: רבנים
קטגוריה:רבנים חסידים
קטגוריה:חסידי סדיגורה
קטגוריה:חברי מועצת גדולי התורה של אגודת ישראל
קטגוריה:ילידי 1847
קטגוריה:נפטרים ב-1928
משכן האמנים (הרצליה)

**משכן האמנים**, הנקרא גם "בית הסופר", הוא מתחם לאמנות ותרבות בהרצליה, הכולל גלריה, תוכנית אירוח וחללי עבודה לאמנים מתחומים שונים.

## היסטוריה
בשנת 1936 הציע ועד המושבה הרצליה אזור ג' לאגודת הסופרים, 10 דונמים של קרקע בחינם, כדי לבנות מקום מנוחה ועבודה לסופרים ויוצרים. זמן רב אגודת הסופרים לא עשתה בנידון כלום, כלומר, הם הסכימו להצעה אך לא פעלו למען הקמת המתחם.

בשנת 1947, בנימין גיצ'קו, שהיגר מרוסיה לארצות הברית לפני מלחמת העולם הראשונה, ועבד עם סופרים, עלה ארצה. כשהגיע לארץ, שמע על הרעיון להקמת בית הסופר, והוא הציע את שירותו לטפל בהתנדבות ובגיוס כספים. עוד פעיל, ורדימון, מנהלו של קולנוע מוגרבי באותה תקופה, קיבל על עצמו את תפקיד הגשת תוכניות הבניין, והתקשורת עם הקבלנים. עוד פעילים שהיו חברים באגודת הסופרים והצטרפו היו - אשר ברש, יו"ר אגודת הסופרים דאז, אליעזר שטיינמן, ישראל כהן, דוד שמעוני, ראובן גרוסמן ושמעון הלקין. צורף גם בן ציון מיכאלי, ראש מועצת הרצליה.

250px|ממוזער|שמאל|תורמים ארגנטינאים מבקרים בגבעת הסופר
התוכנית שאושרה על ידי האגודה כללה מבני מגורים לסופרים, חדרים לספריה וחדרי עיון, אולמות כנסים והרצאות, חדר אוכל ומטבח. אגודת הסופרים האמינה כי ימצאו תורמים שיממנו את הבנייה, מהארץ ומחו"ל. סכומים מעטים נאספו - בנימין גיצ'קו נסע לארצות הברית והצליח לגייס מעט כסף, בארץ נמצאו כמה תורמים, ומועצת הרצליה הקציבה למתחם 2,000 לירות.

אבן הפינה הונחה במאי 1952. במהלך הבנייה, העבודה הופסקה עקב מחסור בכספים. גיצ'קו נסע שוב, הפעם לארגנטינה, וחזר עם משלחת יהודית, שתרמה סכום נכבד. העבודה חודשה והחליטו לקרוא לאחד הבניינים ע"ש התורמים - "ביתן ארגנטינה". התורמים חזרו לארצם, בהבטחה לשלוח עוד כסף, אך לא קיימו את הבטחתם. העבודה נפסקה, ואחר חודשה ושוב הופסקה.

הבניינים עמדו ריקים, ולכן עיריית הרצליה השכירה את המקום והסבה אותו לבית ספר לילדי שגרירים. אחר כך הפך ל"מרכז נוער", כלומר, מעין מעון. בהמשך, הפך ל"בית המדרש למורי ציור" - חוג ציור למסיימי תיכון, ולאחריו, ננטשו הבניינים פעם נוספת. בהמשך, הוקמה בריכה בחלק מהמתחם.

רק בשנות ה-90, אחד המבנים הפך למתחם ספורט ואת השני החליטו להסב למשכן האמנים. ורדה גנוסר שהייתה מנכ"לית אגודת הסופרים אז, עסקה בפרויקט "דירות אירוח לסופרים" ברחבי הארץ, וכשעברה להרצליה, שמעה על המבנה שיועד להיות כמעט מה שהיא רצתה שיהיה. היא פנתה מיד לראש העיר דאז, אלי לנדאו והציעה לו לחדש את המבנה. "לשמחתי מצאתי אוזן קשבת והתלהבות לנושא. הוחל בשיפוץ הבניין והוא חולק לשלוש דירות אירוח ליצירה, עם חידוש שהוספתי - לא רק לסופרים, אלא ליוצרים מכל התחומים." גנוסר ניהלה את משכן האמנים עד לשנת 2012, לאחריה ניהלו את המשכן טל קובו וד"ר אורי הולנדר.

החל מנובמבר 2015 מנהל משכן האמנים הוא האוצר רן קסמי-אילן.

## ראו גם
* שאול טשרניחובסקי

## לקריאה נוספת
* בן ציון מיכאלי, **הרצליה ראשיתה והתפתחותה**, הוצאת מלוא בע"מ, תשמ"ט, 1989
* מרדכי נאור, **סיפורי הרצליה - ממושבה חקלאית למרכז היי-טק ומה"באסה" ועד פארק הרצליה**, הוצאת ספריית יהודה דקל, המועצה לשימור אתרי מורשת בישראל, תשע"ג, 2013

## קישורים חיצוניים
* TheArtistsResidence.org - אתר האינטרנט של משכן האמנים
* משכן האמנים, באתר העיר הרצליה

## הערות שוליים

קטגוריה:הרצליה: מבנים
קטגוריה:מחוז תל אביב: מבנים לשימור
הידרנס (בן הידרנס)

**הידרנס** היה מצביא פרסי. מפקדם של בני האלמוות, יחידת עילית בצבא הפרסי. השתתף באופן פעיל בקרב תרמופילאי.

## משפחתו
הידרנס היה בנו של הידרנס, אציל פרסי אשר יזם יחד עם אוטאנס, גובריאס ודריווש, קשר של שבעה אצילים נגד גאומתה. לאחר הקשר הפך דריווש למלך ותיגמל יפה את כל ידידיו. הידרנס הבן מונה למפקד בני האלמוות. יחידת עילית בצבא הפרסי שמנתה 10,000 איש. הרודוטוס כותב ששם היחידה הגיע מכך שנהגו להחליף במהירות כל חייל שמת בחייל חדש.

הרודוטוס מזכיר שבנו של הידרנס **סיסמאנס** היה גם הוא מפקד בצבא. נכדו של הידרנס היה הסטרפ המפורסם טיספרנס.

## ביוגרפיה
הידרנס נזכר לראשונה אצל הרודוטוס בנוגע למקרה מוזר שאירע בספרטה.

דריווש הראשון מלך פרס שלח שליחים אל כל ערי יוון בדרישה להביא לו "אדמה ומים" כסמל לכניעה. כאשר קיבלו הספרטנים דרישה זו השליכו את השליחים לבאר באומרם ששם ימצאו אדמה ומים. אולם בשל פגיעה זו בשליחים מאז התקלקלו כל הקרבנות שהספרטנים הקריבו. כדי לכפר על המעשה התנדבו שני ספרטנים **ספרתיאס**, ו**בוליס**, להסגיר עצמם למלך פרס. הידרנס קיבל את פניהם בחוף אסיה וניסה לשכנעם להפוך לאוהבי המלך. אולם הם סירבו וענו להידרנס שהוא מכיר אך את טעם העבדות ולא את טעם החירות.

לאחר מותו של דריווש עלה לשלטון בנו חשיארש הראשון. הוא פתח בהכנות למסע מלחמה חדש נגד יוון. הספרטנים הציבו 300 לוחמים תחת הנהגתו של המלך לאונידס הראשון, במעבר צר בהרים בשם תרמופילאי. הפרסים הטילו את כל כוחותיהם למערכה. אולם נתקלו בהתנגדות עיקשת וספגו אבדות כבדות. לפיכך שלח המלך את הידרנס ובני האלמוות קדימה. אולם גם הם נכשלו. המצב היה כלאחר יאוש, אולם אז הגיע יווני בשם אפיאלטס והראה לפרסים מעבר בהרים שאפשר לאגף את חייליו של לאונידס. 

המלך שלח את הידרנס יחד עם אפיאלטס אל המעבר. הם הלכו כל הלילה דרך יער אלונים כשהגיעו לפסגת ההר נתקלו בבני פוקיס שהוצבו שם לשמירה בידי לאונידס. הידרנס נבהל משום שסבר שאלו הספרטנים, אולם אפיאלטס הרגיע אותו ואמר שאלו הפוקים. אלו האחרונים נבהלו גם הם משום שסברו שהפרסים יוצאים להתקפה על פוקיס. הם נסוגו מערבה ותפסו עמדות, אולם הפרסים התעלמו מהם והמשיכו מזרחה. עם עלות השחר הבחינו הספרטנים בפרסים המתקרבים. לאונידס הורה במהירות לבעלי בריתו לסגת בטרם יחסמו הפרסים את דרכי המילוט. במקום נותרו 300 ספרטנים, 700 תספאים, ו-2,000 תבאנים. 

כשעלתה השמש התקיפו הפרסים בלי לחכות להידרנס. התפתח קרב קשה במהלכו נהרג לאונידס. בהמשך הקרב הצטרף הידרנס למערכה והספרטנים נהרגו עד אחד.   
## הידרנס בתרבות
* הידרנס נזכר בספרו של קרולין דל סנידקר, "הספרטאי".
* במשחק 300: אל התהילה, הידרנס ומרדוניוס הם מפקדים פרסיים.
* בסרט 300 הספרטנים, מגולם בידי דונלד הוסטון.
* נזכר בספרו של סטיבן פרספילד "שערי האש".
## ראו גם
* מרדוניוס
* דאטיס
* ארטפרנס
* אריסטודמוס מספרטה

## לקריאה נוספת
*הרודוטוס, **היסטוריה**, תרגמו וכתבו מבואות: בנימין שימרון ורחל צלניק-אברמוביץ, פפירוס, בית ההוצאה - אוניברסיטת תל אביב, 1998
## הערות שוליים

קטגוריה:יוון העתיקה: היסטוריה צבאית
קטגוריה:הממלכה האחמנית
קטגוריה:מצביאים פרסים
ג'ון פולאני

**ג'ון פולאני** (באנגלית: **John Polanyi**; ) הוא חוקר קינטיקה כימית הונגרי-קנדי ממוצא יהודי יליד גרמניה. זכה ביחד עם דאדלי הרשבאך מארצות הברית ויואן לי מטאיוואן בשנת 1986 בפרס נובל לכימיה, על תרומתם בעניין הדינמיקה של תהליכים כימיים אלמנטריים.

## קורות חיים
ג'ון פולאני נולד ב-1929 בברלין שבגרמניה, למייקל פולאני, שהיה רופא ומדען רב-תחומי הונגרי ממשפחה יהודית (משפחת פולאני), שהתנצר. מחקריו והגותו של מייקל פולאני היו בכימיה פיזיקלית, כלכלה ופילוסופיה.

פולאני התחנך באוניברסיטת ויקטוריה של מנצ'סטר וערך את מחקר הפוסט-דוקטורט שלו באוניברסיטת פרינסטון. מכהן כפרופסור באוניברסיטת טורונטו. 

פולאני חבר בחברה המלכותית, במסדר קנדה ובמועצת המלוכה של קנדה. קיבל עשרות פרסים, ביניהם פרס וולף בכימיה.

פולאני הוא אחרון אנשי-המאדים (מהרשימה של ג'רג' מרקס) שחי עדיין.

## מחקר

## קישורים חיצוניים

* אתר הבית של ג'ון פולני
* 

## הערות שוליים

קטגוריה:זוכי פרס נובל לכימיה
קטגוריה:זוכי פרס נובל יהודים קנדים
קטגוריה:עמיתים יהודים בחברה המלכותית
קטגוריה:זוכי פרס וולף לכימיה
קטגוריה:סגל אוניברסיטת טורונטו
קטגוריה:מדענים יהודים גרמנים
קטגוריה:מדענים יהודים קנדים
קטגוריה:מדענים יהודים הונגרים
קטגוריה:משפחת פולאני
קטגוריה:השורדים החיים האחרונים
קטגוריה:מעוטרי מסדר אונטריו
קטגוריה:זוכי המדליה המלכותית
קטגוריה:קנדים שנולדו ב-1929
שירה כנפו

**שירה כנפו** (נולדה ב-1972) היא חוקרת ישראלית למדעי המוח באוניברסיטת חבל הבסקים, בספרד. היא עומדת בראש צוות החוקר את מחלת אלצהיימר במטרה למצוא תרופה למחלה.

## ביוגרפיה

שירה כנפו נולדה והתחנכה באשדוד. לחנה ולאשר כנפו. לשירה חמישה אחים, ביניהם פרופ' אריאל כנפו. למדה רפואה באוניברסיטת בן-גוריון בבאר שבע ועשתה שם את הדוקטורט שלה במדעי המוח.

כנפו נסעה ללימודי פוסט-דוקטורט במדריד, עם מלגה של ממשלת ספרד על שם חואן דה לה סיירבה.

ב-2012 קיבלה כנפו את פרס שירצקי למדעי המוח מאוניברסיטת תל אביב. ב-2013 קיבלה כנפו משרת פרופסור באוניברסיטת של חבל הבסקים, שם גם הקימה את המעבדה לקוגניציה מולקולרית.

בין הגורמים התומכים בעבודת המחקר שלה הם: ממשלת ספרד, הממשלה הבסקית, ואגודת אלצהיימר האמריקאית.

## מחקריה

מחקרה המרכזי עוסק במנגנון חדש המבוסס על עיכוב פעילותו של חלבון אנטי-סרטני בשם PTEN. החוקרים גילו כי כאשר מצויות במוח כמויות גדולות של חלבון מסוג עמילואיד-בטא – כפי שקורה אצל חולי אלצהיימר – ה-PTEN נכנס אל הסינפסות במוח (אזור המפגש בין תאי העצב, מה שמאפשר תהליכים של למידה וזיכרון) ומדכא אותן. הם ביקשו להבין מדוע התהליך הזה מתרחש, וכיצד אפשר למנוע אותו. אחרי שהבחינו במחקר קודם שה-PTEN נכנס לסינפסות ומבצע בהן כל מיני שינויים, בנסיבות שונות, התקבל הרעיון לבחון מה קורה אצל חולי אלצהיימר. המטרה הייתה לבדוק דרכים לטפל בדיכוי הסינפטי הזה, בלי לגעת בעמילואיד-בטא, ולגרום לסינפסות להמשיך ולתפקד, למרות העמילואיד.

החוקרים פיתחו חלבון קצר (פפטיד) שמטרתו לעכב התקשרות בין PTEN לחלבונים אחרים הנמצאים בסינפסה. בתנאים כאלה, הם גילו, דיכוי הסינפסות מנוטרל גם בתנאים של עמילואיד-בטא עודף. כלומר, בתנאים כאלה המוח עשוי להיראות כחולה, אבל האלצהיימר לא יבוא לידי ביטוי. יש אפשרות 'לעקוף' אותו, כי הסינפסות ממשיכות לפעול ותאי העצב ממשיכים לתקשר ביניהם. זאת אומרת שתאי העצב נעשים חסינים לעמילואיד-בטא. הם פועלים כרגיל, כאילו הוא אינו בסביבה. זו גישה חדשנית לטיפול באלצהיימר, כי רוב המחקר עד כה התמקד בדרכים להיפטר מהעמילואיד-בטא. לעומת זאת בחרה כנפו להתמקד דווקא בסינפסות.

## קישורים חיצוניים

*  

* 
* 

## הערות שוליים

קטגוריה:מדעניות מוח ישראליות
קטגוריה:מדעני מוח ישראלים
קטגוריה:בעלות תואר דוקטור לרפואה מאוניברסיטת בן-גוריון בנגב
קטגוריה:בעלי תואר דוקטור לרפואה מאוניברסיטת בן-גוריון בנגב
קטגוריה:בעלות תואר דוקטור מאוניברסיטת בן-גוריון בנגב
קטגוריה:בעלי תואר דוקטור מאוניברסיטת בן-גוריון בנגב
קטגוריה:ישראליות שהיגרו לספרד
קטגוריה:ישראלים שהיגרו לספרד
קטגוריה:ישראליות שנולדו ב-1972
קטגוריה:ישראלים שנולדו ב-1972
פרזנה אסלאם

**פרזנה אסלאם** (באנגלית: **Farzana Aslam**) היא פיזיקאית ואסטרונומית פקיסטנית. אסלאם היא פרופסורית ומלמדת באוניברסיטת קובנטרי שבאנגליה, את מקצועות המתמטיקה, הפיזיקה והאסטרונומיה.

לפני כן עבדה כפרופסור אורחת לנושאי פיזיקה ואסטרונומיה במכון לחלל ולאסטרופיזיקה של החלל באוניברסיטת קראצ'י שבפקיסטן.

## קורות חיים
אסלאם נולדה בוואה קנטט, עיר קטנה הידועה באווירה השלווה שלה ובשיעור האוריינות הגבוה ביותר. פרזנה אסלאם למדה במכללה להנדסה בוואה קנטט. היא עברה לאוניברסיטת פונג'אב וקבלה את התואר הראשון שלה בפיזיקה. לאחר מכן עברה לאסלאמאבאד בה למדה באוניברסיטת קוויד-אי-אזאם, שבו הוענק לה התואר השני (M.Sc) בפיזיקה.

בהמשך, היא קיבלה תואר שני בפיזיקת לייזר ופיזיקה קוונטית מאותו המוסד.

אסלאם נסעה לממלכה המאוחדת כדי ללמוד באוניברסיטת מנצ'סטר. בשנת 2005 קיבלה תואר דוקטור בפיזיקה ואסטרונומיה מבית הספר לפיזיקה ואסטרונומיה באוניברסיטת מנצ'סטר ותואר דוקטורט נוסף בפיזיקת לייזר.

בשנת 2005, הצטרפה אסלאם לקבוצת פיזיקה תוססת "קבוצת הפיזיקה פוטון" בבית הספר לפיזיקה ואסטרונומיה שבו היא התמחתה בפיזיקת שני פוטונים ולייזר פוטוני.

### קריירה בפיזיקה
לאחר תום לימודי התואר השני בפיזיקה, הצטרפה אסלאם לאוניברסיטת פונג'אב כמרצה, בה היא לימדה פיזיקה סטודנטים לתואר ראשון ולתואר שני. לאחר שהצטרפה לבית הספר לפיזיקה ואסטרונומיה באוניברסיטת מנצ'סטר, היא נעשתה חוקרת מובילה בתחום פולימרים מורכבים משולבים עם ננו-חלקיקים מוליכים למחצה. זאת על מנת להשיג שיעור תגובה גבוה ויעילות עקיפה כנדרש עבור יישומי אחסון הנתונים ועיבודם. בנוסף, אסלאם לימדה מתמטיקה לתואר ראשון ונתנה שיעורי עזר למתמטיקה ופיזיקה לסטודנטים באוניברסיטה.

יתר על כן, אסלאם הייתה מעורבת באופן פעיל בהנגשת התוכנית של אוניברסיטת מנצ'סטר, באמצעות "מלגת הוראה אוגדן" להרחבת ההשתתפות בלימודי הנדסה ומדעים. מטרת מלגה זו הייתה לערב מדענים כמודל לחיקוי לילדים בבתי הספר הממשלתיים בממלכה המאוחדת, על מנת לעודד את הדור הצעיר ללמוד מדעים והנדסה. בשל תרומתה, אסלאם זכתה בפרס ציון לשבח בכנס פוטון שנערך על ידי המכון לפיזיקה בגלאזגו ב-5–9 בספטמבר 2004.

## פרסומים
### מחקרים

* Spectroscopic studies of nanoparticle-sensitised photorefractive polymers 17 by Farzana Aslam; David J. Binks; Steve Daniels; Nigel Pickett; Paul O'Brien. Journal of Chemical Physics volume 316, 2005, P. 17
* Photorefractive performance of polymer composite sensitised by CdSe nanoparticles passivated by 1-hexadecylamine, by David J. Binks, Mark D. Rahn and David P. West, Paul O’Brien and Nigel Pickett. Journal of Modern Optics, Volume52 ( 7), 2005, P 945-953.
* Photorefractive performance of a CdSe/ZnS core/shell nanoparticle sensitised polymer. Journal of Chemical Physics volume 316, 2005, P 171-
* Effect of nanoparticle composition on the performance of photorefractive polymers, by F. Aslam, J.Stevenson-Hill, David J. Binks, Steve Daniels, Nigel Pickett and Paul O’ Brien. Chemical Physics Volume 333, 2007, P- 42


## קישורים חיצוניים
* 
* קורות חיים
* קורות חיים באוניברסיטת קובנטרי

קטגוריה:פיזיקאים פקיסטנים
קטגוריה:מדעניות פקיסטניות
הר המיגיטאן

**הר המיגיטאן** (בטאגאלוג: **Bundok Hamiguitan**) הוא הר בדרום-מזרחו של האי מינדנאו בדרום הפיליפינים, המתנשא לגובה של 1,620 מטרים מעל פני הים. ההר והרכס בו הוא ממוקם מצטיינים בעושר ביולוגי יוצא דופן, והם חלק משטח של 68.34 קמ"ר המוגדר כפארק לאומי וכשמורת חי מאז שנת 2004. בשנת 2014 הכריז ארגון אונסק"ו על שטח של 169.23 קמ"ר ברכס המיגיטאן כאתר מורשת עולמית.

## גאוגרפיה
הרכס מתאפיין במורדות תלולים בשיפועים הנעים בין 50 ל-100 אחוזים, החל מגובה של 500 מטרים מעל פני הים ומעלה, והוא עשוי ברובו מאדמת חמרה. האקלים לח משך כל חודשי השנה, אך כמויות המשקעים גדולות במיוחד בחודשים נובמבר ודצמבר. 

## החי והצומח
חלקו העליון של הרכס מכוסה ביער עננים לח, בעוד שבחלקו הנמוך יותר משתרעים יערות עד. המורדות הנמוכים של הרכס מכוסים בשטחים עשבוניים ובשיחים, וחלק מהם מעובדים על ידי תושבי האזור. עם בעלי החיים החשובים שחיים באזור נמנים העיט הפיליפיני, הקופיף הפיליפיני, חזיר יבלות פיליפיני, אייל פיליפיני, גחן דקלים אסייתי.

## קישורים חיצוניים

* MHRWS
* עופות בהמיגיטאן

## הערות שוליים

קטגוריה:הפיליפינים: גאוגרפיה
קטגוריה:יערות גשם בדרום-מזרח אסיה
קטגוריה:מינדנאו: גאוגרפיה
מבצע חשאי

ממוזער|מבצעים חשאיים לרוב מתבצעים בלילה בחסות החושך
**מבצע חשאי** הוא שם כללי למגוון סוגי מבצעים צבאיים המתבצעים תוך הסתרת עצם התרחשותם, הסוואת זהות המבצע או שניהם גם יחד. בעוד שבעבר המונח התייחס בעיקר לפעילות סוכנים הנוכחים פיזית באזור הפעולה, מושג זה התרחב וכולל כיום גם לוחמת סייבר חשאית, לצד המבצעים הקלאסיים.

לפי מילון מחלקת ההגנה האמריקאית למונחים צבאיים, מבצע חשאי (Covert operation) הוא:

אם כי מקובל לכנות בשם מבצעים חשאיים גם מבצעים של רשויות אכיפה פנימיות במדינה, כדוגמת המשטרה, הרשות למלחמה בסמים, הרשות למניעת הלבנת הון, רשות המיסים וכו'.

עצם ביצוע המבצע אינו בהכרח הפרט ההופך אותו לחשאי, וקיימת קטגוריה נרחבת של מבצעי הטעיה, המכונים מבצעי דגל כוזב, בהם חשוב דווקא כי המבצע יתגלה, אך במטרה להפליל גורם השונה מהגורם שביצע אותו בפועל.

## לפי מדינה
### ארצות הברית
החוק האמריקאי קובע כי כל מבצע חשאי המנוהל על ידי ארצות הברית יונהג על ידי ה-CIA  (Central Intelligence Agency), אלא אם הנשיא מאמין כי רשות אחרת תבצע את המשימה באופן עדיף, ויידע את הקונגרס על כך. המקור לסמכות ה-CIA שאובה מה-National Security Act of 1947 . בנוסף, הנשיא רונלד רייגן קבע את Executive Order 12333 שכותרתה "United States Intelligence Activities" בשנת 1984, ובה הוגדרו מבצעים חשאיים כ-:

ה-CIA הוגדר גם כסמכות היחידה לפי ה-Intelligence Authorization Act משנת 1991 ולפי Title 50 of the United States Code Section 413(e). ה-CIA חייב לקבל אישור מנשיא ארצות הברית לביצוע פעולות אלה לפי תיקון היוז-ראיין לחוק זה.

ממצאי ה-CIA עוברים ביקורת שגרתית על ידי ועדות בקרה בסנאט ובבית הנבחרים האמריקאיים As a result of this framework, the CIA "receives more oversight from the Congress than any other agency in the federal government". ב-CIA קיימת מחלקת Special Activities Division (SAD) בשירות החשאי של ה-CIA האחראי על מבצעים מיוחדים. מבצעים אלה כוללים בחובם גם השפעות פוליטיות חשאיות, ומבצעים צבאיים למחצה. ביקורת על מחלקה זו מוטלת על שר החוץ האמריקאי.

### ישראל
[ממוזער|250px|[לוחם|לוחמי שייטת 13 - הקומנדו הימי של צה"ל החודר בחשאיות דרך החוף]]
בישראל קיימים שני גופים בלתי צבאיים, הכפופים למשרד ראש הממשלה - השב"כ והמוסד, האחראים על ביצועי מבצעים חשאיים בתחומי ישראל ומחוצה לה בהתאמה. נוסף עליהם, הממשלה יכולה להטיל גם על צה"ל לבצע פעולות חשאיות בתוך ומחוץ לשטחי ישראל, לבד או בשיתוף פעולה עם שני גופים אלה. לרוב משימות אלו בצבא מוטלות על יחידות מובחרות וסיירות.

## לקריאה נוספת
* יוסי מלמן ודן רביב, **מלחמות הצללים: המוסד וקהילת המודיעין**, הוצאת ידיעות ספרים, 2012
* ניסים משעל ומיכאל בר-זוהר, "**המוסד - המבצעים הגדולים**", ידיעות ספרים, 2010
* יוסף ארגמן, **זה היה סודי ביותר**, הוצאת מערכות
* משה זונדר, **סיירת מטכ"ל**, הוצאת כתר ספרים, ירושלים, 2000

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:ביון
מסת סלע

**מסת סלע** הוא מונח בגאומכניקה המציין תכונות מכניות של מסלע בסביבתו הטבעית.

## רקע
ה מפרידה בין שני מונחים "סלע רציף" ו"מסת סלע", כאשר הסלע הרציף מתאר מדגם נקודתי ובודד שנלקח מהשטח אל המעבדה ושם עובר בדיקות המאפיינות את התכונות הפיזיקליות שלו, כגון חוזק לחיצה, מודול האלסטיות ומקדם פואסון.

"מסת סלע" מתארת את כל נפח המסלע, והיא כוללת גם חללים, סדקים, מי תהום ומילוי של חרסיות וחומרים זרים אחרים, כאשר כל הגורמים האלו, משפיעים על התכונות המכניות ומבדילים בין תכונות "מסת הסלע" לתכונות הסלע הרציף המתקבלות במעבדה.

בגאולוגיה ידועות מספר שיטות כדי לקבל את תכונות מסת הסלע, תוך שילוב של תצפיות שטח על המסלע ועל נתוני המעבדה של הסלע הרציף.

## מאפייני מסת סלע
מסת סלע מתאפיינת במספר פרמטרים מרכזיים:
# **תכונות הסלע הרציף** - מכלול תכונות פיזיקליות מדידות, כמו משקל סגולי, חוזק לחיצה חד צירי, מודול יאנג ומקדם פואסון.
# **צפיפות הסידוק** - מספר מערכות הסידוק הנמצאות באזור הרלוונטי.
# **חספוס הסידוק** - תיאור של מצב פני הסדקים, האם חלקים ויכולים לגלוש זה לעומת זה בקלות, או מחוספסים ויותר יציבים
# **מילוי סדקים** - פרמטר המבחין בין סדקים ריקים ממילוי, או סדקים מלאים בחומר גרנולארי מסוגים שונים כמו חול או חרסית.
# **מצב מי התהום** - כמות המים המצויים סביב למסת הסלע וזורמים בתוך הסלע ובסדקים.

קטגוריה:פטרולוגיה
קטגוריה:הנדסה אזרחית
יום טוב ליפמן הלפרין (קאפולי)

רבי **יום טוב ליפמן הלפרין** (או: **היילפרין**; תקט"ז, 1756 - כ"ה בתשרי תקנ"ה, 19 באוקטובר 1794) היה רב ליטאי. נודע על שם ספרו "קדושת יום טוב", ועל שם הערותיו "מלאכת יום טוב" שנדפסו בש"ס וילנא.

## ביוגרפיה
נולד בערך בשנת תקט"ז לרב אברהם, רבה של אליק, למשפחת רבנים מיוחסת. בהיותו בן 17 נישא והתמנה כרב בעיירה לאהיסען שליד פינסק, מנישואיו הראשונים לא היו לו ילדים, ובני הזוג נפרדו. הוא נישא בשנית לשרה בתו של רבי בצלאל אב"ד סלוצק, ובשנת תקמ"ה עבר לכהן כרב בקאפולי, על שם עיר זו התפרסם. ריט"ל היה מסתגר בכל ימות השבוע בבית הכנסת המקומי ולומד עם תלמידיו, שם גם כתב את כתביו שמעטים מהם מכונסים בספרו "קדושת יום טוב"; לביתו היה שב רק בשבתות.

היה נחשב מאוד בין רבני ליטא, והגאון מווילנא שהיה מבוגר ממנו נסע במיוחד לאושמינא להשתתף במסיבת האירוסין של אחד מילדיו. כשפרצה המחלוקת בווילנה בין הרב המקומי רבי שמואל בן אביגדור וראשי הקהל, היה רבי יום טוב אחד משלושת הבוררים שעסקו ביישוב הסכסוך. לאחר פטירת רבה האחרון של וילנה, קיבל רבי יום טוב כתב רבנות מפרנסי העיר, אך בשל חששו מביטול התורה שייגרם לו בעיר גדולה כווילנה, דחה את המינוי והחזיר את כתב ההכתרה לשולחיו. בעקבות כך, קיבלו ראשי הקהל בווילנה החלטה שלא למנות עוד רב בווילנה. ספר השו"ת שלו מכיל התכתבות ארוכה עם רבי חיים מוולוז'ין.

הוא המשיך לכהן כרבה של קאפולי עד פטירתו בכ"ה בתשרי תקנ"ה, 19 באוקטובר 1794.

נינו הקרוי על שמו הוא הרב יום טוב ליפמן בסליאנסקי, רבה של מיר ובעל "מלבושי יום טוב".

## מתלמידיו
* רבי אריה לייב קצנלנבוגן - רבה של בריסק
* רבי דוד מנובהרדוק - רבה של נובהרדוק, מחבר **גליא מסכת**
* רבי אהרן אב"ד קלצק
* רבי יוסף דוד אייזנשטט - רבה של מיר
* רבי יחיאל מיכל ממינסק, מחבר **לזכר לישראל**
* רבי ישראל היילפרין - רב הערים רוז'ינוי ומינסק. אביו של רבי יום טוב ליפמן הלפרין מביאליסטוק

## ספריו
* **קדושת יום טוב** (וילנה תרכ"ו) - חידושים על מסכת זבחים ומסכת מנחות, ושו"ת.
* **תוספת קדושה** (איידטקוהנען תרל"ג)

## לקריאה נוספת
* יום טוב ליפמן ראקאוו, **לתולדות א"ז הגאון רבי יום טוב ליפמן קאפוליא**, בתוך: **ארחות ישרים**, לונדון תשנ"א, ח"א פרק ד'.

## קישורים חיצוניים
* 'הילפרין, ר' יו"ט־ליפמן ב"ר אברהם', בתוך: דב ליפץ (מרכז המערכת), נתן גורן [ואחרים] (מערכת), **יהדות ליטא**, כרך ג, ספר א: "אישים", תל אביב: עם הספר, תשכ"ז, עמ' 44 (, תמונה 1242).
;ספרו
* 
* 

## הערות שוליים

קטגוריה:רבנים ליטאים
קטגוריה:פרשני התלמוד
קטגוריה:מחברי ספרי שו"ת
קטגוריה:תלמידי הגר"א
ברנדן הייווד

**ברנדן טוד הייווד** (באנגלית: **Brendan Todd Haywood**; נולד ב-27 בנובמבר 1979) הוא כדורסלן עבר אמריקאי ששיחק בעמדת הסנטר במספר קבוצות מליגת ה-NBA.

## ראשית חייו
הייווד נולד בניו יורק וגדל בגרינסבורו שבקרוליינה הצפונית כבן יחיד. הוא שיחק בילדותו במגוון של ענפי ספורט בנוסף לכדורסל כגון בייסבול ופוטבול. כשהיה בחטיבת הביניים, נופה מסגל קבוצת הכדורסל הבית ספרית משום שלא היה מהיר מספיק. לאחר שנופה, לקחה אותו אימו למועדון הימק"א בעיר שם שיחק כדורסל במשך שנתיים.

## קריירת מכללות
לאחר סיום התיכון, נרשם הייווד ללימודים באוניברסיטת קרוליינה הצפונית בצ'אפל היל בעונת 1998-97. הייווד גויס על ידי מאמן כדורסל האגדי דין סמית', אך לא שיחק תחתיו היות שהוא פרש זמן קצר לאחר הגעתו של הייווד. המשרה ניתנה לעוזרו של סמית', ביל גאת'רידג'.

בעונתו הראשונה במכללות הייווד לא קיבל הרבה דקות משחק והיה שחקן ספסל. בעונה זו ה התקדמו עד לחצי הגמר של ליגת ה-NCAA.

בעונתו השנייה (1999–2000), הייווד נהפך לשחקן חמישייה קבוע. הטאר הילס נאבקו בהפסדים רבים בעונה זו, אבל חוו תחייה מחודשת בעונת 2000-01 והגיעו לפיינל פור. עונה זאת הייתה עונתו האחרונה של הייווד ב-UNC (אוניברסיטת קרוליינה הצפונית בצ'אפל היל).

ב-UNC הייווד רשם טריפל-דאבל ראשון בתולדות האוניברסיטה במשחק ששיחקו הטאר הילס נגד אוניברסיטת מיאמי ב-4 בדצמבר 2000. הייווד ניפק שורה סטטיסטית של 18 נקודות, 14 ריבאונדים ו-10 בלוקים (שהיה גם השיא של UNC).

הייווד סיים את קריירת כדורסל המכללות שלו כמוביל של כל הזמנים בין שחקני הטאר הילס עם ממוצע של 63.7% דיוק מהשדה. כמו כן הייווד היה למוביל של כל הזמנים של קבוצת הטאר הילס בבלוקים (304 בלוקים).

## קריירת NBA
הייווד נבחר על ידי קליבלנד קאבלירס בבחירה מהמקום ה-20 בדראפט 2001. מאוחר יותר הוא עבר בטרייד לאורלנדו מג'יק בתמורה למייקל דוליס. אולם אורלנדו לא השאירה אותו אצלה והעבירה אותו לוושינגטון ויזארדס בתמורה ללרון פרופיט ובחירה ראשונה בדראפט. היווד שיחק כסנטר חמישייה הויזארדס במשך תשע השנים בהן היה במדי הקבוצה.

ב-13 בפברואר 2010, הייווד עבר בטרייד לדאלאס מאבריקס יחד עם קארון באטלר וד'שון סטיבנסון לג'וש הווארד, דרו גודן, ג'יימס סינגלטון, וקווינטון רוס.

ב-9 ביולי 2010, הייווד חידש את החוזה במאבריקס לשש שנים נוספות בתמורה ל-55 מיליון דולר. בהמשך אותה עונה, המאבריקס הצליחו לזכות באליפות ה-NBA של שנת 2011.

ב-12 ביולי 2012, הייווד שוחרר מהחוזה שלו עם המאבריקס באמצעות סעיף החנינה של הליגה שמאפשר לקבוצה לשחרר שחקן תוך תשלום של כל החוזה שלו, זאת על מנת לפנות מקום בתקרת השכר כדי להביא שחקנים אחרים.. ב-14 ביולי 2012, הייווד חתם אצל השארלוט בובקאטס (כיום שארלוט הורנטס), אולם הוא לא שיחק בכל משחקי העונה עקב שבר מאמץ ברגלו.

ב-12 ביולי 2014 היווד עבר שוב בטרייד לקליבלנד קאבלירס בתמורה לסקוטי הופסון. בסיום העונה הועבר בטרייד לפורטנלד טרייל בלייזרס, ולאחר שלושה ימים נופה מהסגל.

## סטטיסטיקת קריירת NBA
### בעונה סדירה

### בפלייאוף

## קישורים חיצוניים

* 

* פרופיל באתר NBA.com
* סטטיסטיקות קריירה באתר basketball-reference.com

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:בחירות דראפט של קליבלנד קאבלירס
קטגוריה:כדורסלני קליבלנד קאבלירס
קטגוריה:כדורסלני וושינגטון ויזארדס
קטגוריה:כדורסלני דאלאס מאבריקס
קטגוריה:כדורסלני שארלוט בובקאטס
קטגוריה:כדורסלני אוניברסיטת קרוליינה הצפונית בצ'אפל היל
קטגוריה:כדורסלני פורטלנד טרייל בלייזרס
קטגוריה:ניו יורק: כדורסלנים
קטגוריה:אמריקאים שנולדו ב-1979
גביע דייוויס 1972

**[[גביע דייוויס]] 1972** הייתה התחרות ה-61 במניין מאז ייסוד התחרות.

לתחרות נרשמו 56 נבחרות. לקראת תחילת המשחקים הוחלט על שינוי מתכונת התחרות. מחזיקת הגביע הייתה צריכה להתמודד עם יתר הקבוצות במשחקי הפלייאוף. הנבחרות חולקו ל-3 בתים: "בית אמריקה", "בית אירופה" ו"בית המזרח". הקבוצה המנצחת במשחקים בין ראשי הבתים הייתה מקבלת את הגביע. שיטת משחקים זו פעלה עד לשנת 1980.

המשחק על התואר נערך ב-15-13 באוקטובר 1972 בבוקרשט, רומניה. כמו בשנה הקודמת המשחק נערך בין נבחרת רומניה לבין נבחרת ארצות הברית והסתיים בניצחון של נבחרת ארצות הברית עם התוצאה 2:3. בכך נבחרת ארצות הברית זכתה בתואר בפעם החמישית ברציפות ובפעם ה-24 בסך הכל.

## משחקי פלייאוף
### בית אמריקה
הבית כלל 11 קבוצות.

תת-הבית הצפוני

תת-הבית הדרומי כלל 7 קבוצות.

#### ראשות הבית
המשחק על ראשות הבית נערך בחודש יולי בסנטיאגו דה צ'ילה, צ'ילה. נבחרת צ'ילה הפסידה לנבחרת ארצות הברית עם התוצאה 0:5.

### בית אירופה
הבית כלל 34 קבוצות כולל איראן, לבנון, מצרים, מרוקו, דרום אפריקה וניו זילנד. לאחר משחקים מוקדמים החלו משחקי רבע הגמר. לאור מספר גדול של הקבוצות הוחלט לפצל את הבית ל-2 ומנצחות תת-הבתים קיבלו זכות לעלות למשחקים בין מנצחי הבתים.

#### תת הבית א'

#### תת הבית ב'

### בית המזרח
הבית כלל 11 נבחרות כולל אוסטרליה שחולקו ל-2 תת-בתים.

בתת-הבית הראשון המשחקים נערכו במהלך אפריל 1972.

תת-הבית השני כלל 4 קבוצות.

#### ראשות הבית
המשחק בין מנצחות תת-הבתים התקיים בבנגלורו, הודו. נבחרת אוסטרליה ניצחה את נבחרת הודו עם התוצאה 0:5.

### משחקים בין מנצחי הבתים
המשחקים נערכו במהלך אוגוסט  1972 ומשחק הגמר באוקטובר.

#### משחק הגמר

## ישראל בגביע דייוויס
בשנת 1968 נבחרת ישראל שובצה בתת-הבית אירופה ב' ושיחקה נגד נבחרת איראן.

## קישורים חיצוניים
* נתונים על התחרות

קטגוריה:תחרויות טניס ב-1972
1972
1972
1972
1972
1972
1972
1972
1972
1972
1972
1972
1972
1972
1972
1972
1972
1972
1972
1972
1972
1972
1972
1972
1972
1972
קרבו

**קרבו** (בבלארוסית: **Крэва** ברוסית: **Крéво**, בפולנית: **Krewo**; ביידיש: **קרעווע**) היא עיירה במחוז גרודנו שבבלארוס. שמה של העיירה נובע משם שבט הקריביצ'ים, שבט סלאבי מזרחי שהתיישב במקום במאה ה-13.

## היסטוריה
טירת קרבו, נבנתה במאה ה-14 על ידי הדוכס הגדול של ליטא גדימינאס. במהלך מלחמת האזרחים שהתרחשה בין 1381–1384, נכלא ונרצח בטירה קסטוטיס, בנו של גדימינאס, על ידי צבא אחיינו יוגאילה.

בשנת 1386 נחתם בעיר הסכם קרבו, שייסד את האוניה הפרסונלית בין ממלכת פולין ובין הדוכסות הגדולה של ליטא. ההסכם התאפשר באמצעות נישואיו של יוגאילה לידוויגה לבית אנז'ו, מלכת פולין ב-1386 בת ה-11, ועל ידי התנצרותו לדת הרומית-קתולית תחת השם ולדיסלב. 

בשנת 1387 התנצרה ליטא, ובעיירה הוקמה הכנסייה הראשונה במדינה, המוכרת ככנסיית מריה.

בתחילת המאה ה-16 ניסו הטטרים הקרימיים לכבוש את הטירה ללא הצלחה. במהלך מלחמת העולם הראשונה נחרבה הטירה, בעקבות מיקומה בקו החזית בין הרוסים לגרמנים.

## הקהילה היהודית
בין שתי מלחמות העולם חיו בעיירה כ-500 יהודים. בעיירה היו תלמוד תורה, בית ספר יידי, ובית ספר של רשת החינוך הציונית תרבות. 

[שמאל|ממוזער|250px|[אנדרטה לזכר יהודי הלשאני וקרבו שנספו בשואה, בבית העלמין בחולון]]
בספטמבר 1939, בעקבות הסכם ריבנטרופ–מולוטוב, פלשו הסובייטים למערב בלארוס, הפעילות היהודית נאסרה, ובית הספר העברי נסגר.

ביוני 1941 כבשו הגרמנים את קרבו, הקימו בה יודנראט, הגבילו את תנועת היהודים, וגייסו רבים מהם לעבודות כפייה.

בסוף 1941 ריכזו הגרמנים את יהודי העיירה בגטו שהכיל כמה בתים דלים, הצפיפות והרעב גרמו להתפשטות מחלות מידבקות. כל היהודים מגיל 12 ומעלה חויבו בעבודות כפייה. בינואר 1942 הוליכו הגרמנים קבוצת גברים יהודים אל מחוץ לעיירה, ומאז נעלמו עקבותיהם.

הגטו חוסל באוקטובר 1942, ותושביו הועברו לגטו וילנה ולגטו אשמיאני..

## קישורים חיצוניים

* 
* 
* 
* 
* 

## הערות שוליים

קטגוריה:גטאות בבלארוס
קטגוריה:מחוז גרודנו: יישובים
קטגוריה:קהילות יהודיות בבלארוס
קטגוריה:קהילות יהודיות שמונצחות בבית העלמין הדרום
קטגוריה:קהילות יהודיות שהושמדו בשואה
אברהם רומנו (רב)

שמאל|ממוזער|250px|קהל רב מיהודי סרייבו מלווה את הרב רומנו (במרכז התמונה לבוש לבן) בדרכו לעלות לארץ ישראל. ינואר 1913, תחנת הרכבת של סרייבו
רבי **אברהם בן יעקב רומנו** (המכונה **מרקאדו** כ"ג בניסן תרי"ג, 1 במאי 1853 – ליל י' באב תרצ"ז, 17 ביולי 1937) היה רב בוסני, רב בסרייבו במשך עשרות שנים, ובסוף ימיו בירושלים.

## קורות חייו
280px|ממוזער|שמאל|שער הספר "אברהם אברהם" שיצא בשנת 1927
נולד בסרייבו, בוסניה והרצגובינה, ליעקב רומאנו. הוריו היו עניים. למד אצל רבני יהדות סרייבו, הרב יהושע יצחק מאג'ורו, הרב בכור לוי, הרב בן ציון פינטו והרב אליעזר פאפו, מחבר "דמשק אליעזר". לאחר הסמכתו לרבנות, עמד בראש הישיבה הספרדית "דגל התורה" בה למדו מאות תלמידים מיהודי סרייבו.

ב-1902 לאחר פטירתו של הרב הראשי אברהם אבינון אשר כיהן במשרתו מ-1887 סירבו חכמי ודייני הקהילה להצעות להתמנות לתפקיד רב ראשי. ראשי הקהילה הקימו בית דין רבני ומינו את אברהם רומנו לראשו. לצידו כיהנו הדיינים הרב משה מאסטרו ("חם בוכור"), והרב יהושע סלומו. הרב רומנו נודע כרב תקיף ושמרן. מ. ד. גאון כתב כי בהיותו נער "שמעו הטוב הגיע לאוזני, ואחרד לחריפות שכלו ולתקיפותו הדתית". חיבר קונטרסי פיוט ושירת חול. כנציג הקהילה היהודית קיבל מאת פרנץ יוזף הראשון, קיסר אוסטריה, חותם עם סמל האימפריה האוסטרו-הונגרית.

עם הגיע רוחות ההשכלה לבוסניה, נודע לו על כוונת בני הקהילה למנות תחתיו דיין צעיר, בוגר בית המדרש לרבנים בווינה. משלא הצליח למנוע את המינוי החליט לפרוש לגמלאות ולעלות לארץ ישראל. בית הדין הרבני בסרייבו המשיך בפעילותו עד 1917, עת מונה לרב הראשי ד"ר מוריץ לוי.

בשנת תרע"ג (1913) עלה רומנו והתיישב בירושלים. הוא לא נשא שם במשרה כלשהי והתמסר לטיפול בכתביו (ראו להלן) ונמנה עם למדני ישיבת המקובלים בית אל ובהמשך ישיבת פורת יוסף.

במשך עשרים וארבע שנותיו בירושלים העתיקה לא ביקר כלל בכותל המערבי, משום שחשש לדעת הרדב"ז שהכותל המערבי הוא כותל העזרה, ולכן סבר שרחבת הכותל המערבי היא חלק מהר הבית שנאסר להיכנס אליו בטומאה.

הוא נפטר בשנת תרצ"ז בליל צום תשעה באב, שחל באותה שנה בי' באב, 17 ביולי 1937, ונקבר בבית הקברות בהר הזיתים.

## משפחתו
נשא לאישה את בלנקה (1852–1930) לבית מאנדולפו, משפחה שמוצאה במגורשי ספרד. בתם הצעירה שמחה (1893–1977), עלתה עם הוריה לארץ ישראל, ונישאה לאברהם אלברט מזרחי, עסקן וסוכן נדל"ן, בנם של דוד ורוזה מזרחי, ממייסדי "אחוזת בית".

בנם, הרב מנחם רומנו (1882–1968) כיהן כרב בזאגרב ולאחר מכן כיהן כרב בקהילה הספרדית בסרייבו, ערב פרוץ מלחמת העולם השנייה. הוא ניצל בעזרת בניו הרופאים שלחמו עם הפרטיזנים של טיטו כנגד הכובשים הגרמנים. לאחר השואה שב הרב מנחם לתפקידו כרב הראשי של העיר. נכדו יאשה רומנו (1908–1987) היה היסטוריון נודע ביוגוסלביה אשר חקר את שואת יהודי יוגוסלביה.

## ספריו
עוד בהיותו בסרייבו הדפיס ספרי תפילות: "תפילות לדרך" ו"תפילות למקומות הקדושים". ספריו הנודעים הם:
* **אברהם אברהם** ח"א, ירושלים, תרפ"ז. חלקו השני של הספר, **אברהם שנית** נדפס בירושלים, תרצ"ב
* **שלחנו של אברהם**: זכרונות, פרורים, דינים ומנהגים. ירושלים: מנורה, תרצ"ז. נדפס רק בחלקו.

## קישורים חיצוניים

* מ. ד. גאון, החכם אברהם בן יעקב ז"ל - לפטירתו, "הצופה", 25 באוגוסט 1937
* 
* 
* 

;מכתביו
* 
* שיר בכתב ידו בבית הספרים הלאומי בירושלים

## ביאורים

## הערות שוליים

קטגוריה:סרייבו: רבנים
קטגוריה:אנשי העלייה השנייה
קטגוריה:ירושלים: אישים
קטגוריה:יהודים הקבורים בהר הזיתים: חלקת הספרדים
קטגוריה:משוררים יהודים בוסנים
קטגוריה:אבות בתי דין
קטגוריה:ארץ-ישראלים שנולדו ב-1853
קטגוריה:ארץ-ישראלים שנפטרו ב-1937
ארגון מדינות מזרח הקריביים

[שמאל|ממוזער|242px|בניין מזכירות ארגון מדינות מזרח הקריביים ב[קסטריז, בירת סנט לוסיה.]]
[שמאל|ממוזער|242px|חברות בארגונים קריביים על-לאומיים (חברות מלאות) – 7 בארגון מדינות מזרח הקריביים, 15 ב[הקהילייה הקריבית|קהילייה הקריבית, ו-25 באיגוד המדינות הקריביות.]]
**ארגון מדינות מזרח הקריביים** (באנגלית: **Organisation of Eastern Caribbean States** – **OECS**) הוא ארגון בין-ממשלתי לשיתוף פעולה כלכלי ואחר, שנוסד ב-18 ביוני 1981 במזרח האגן הקריבי על ידי אנטיגואה וברבודה, גרנדה, דומיניקה, מונטסראט, סנט וינסנט והגרנדינים, סנט לוסיה, וסנט קיטס ונוויס החתומות על הסכם באסטר. איי הבתולה הבריטיים הצטרפו לארגון כחברה נלווית ב-22 בנובמבר 1984 ולאחריה הצטרפו במעמד זהה אנגווילה (ב-1995), מרטיניק (ב-12 באפריל 2016) וגוואדלופ (ב-14 במרץ 2019). שש מתוך אחת-עשרה החברות הן קולוניות לשעבר של הממלכה המאוחדת, שלוש האחרות (איי הבתולה הבריטיים, אנגווילה ומונטסראט) עודן נתונות לשליטתה במסגרת "הטריטוריות הבריטיות שמעבר לים", ושתיים (גוואדלופ ומרטיניק) הן מחוזות צרפת מעבר לים. מזכירות הארגון נמצאת בקסטריז, בירת סנט לוסיה. ההילך החוקי בשמונה חברות הארגון הוא דולר מזרח קריבי; באיי הבתולה הבריטיים – דולר אמריקני; ואילו בגוואדלופ ובמרטיניק – אירו.

חברות הארגון הן גם חברות ארגונים אזוריים אחרים – הקהילייה הקריבית (CARICOM) ואיגוד המדינות הקריביות (ACS).

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:ארגונים בין-לאומיים אזוריים
קטגוריה:ארגונים על לאומיים באמריקה הלטינית
קטגוריה:ארגונים בין-ממשלתיים
קטגוריה:הקריביים: פוליטיקה
קטגוריה:סנט קיטס ונוויס: יחסי חוץ
קטגוריה:דומיניקה: יחסי חוץ
קטגוריה:סנט וינסנט והגרנדינים: יחסי חוץ
קטגוריה:אנטיגואה וברבודה: יחסי חוץ
קטגוריה:גרנדה: יחסי חוץ
קטגוריה:סנט לוסיה: יחסי חוץ
קטגוריה:משקיפים בעצרת הכללית של האומות המאוחדות
גוגלפלקס

ממוזער|שמאל|260px|הצד הדרומי של הגוגלפלקס
**גוגלפלקס** (באנגלית: **Googleplex**) הוא המטה הראשי של חברת גוגל. הוא ממוקם בעיר מאונטיין ויו שבקליפורניה, ארצות הברית. החברה עברה לשכון במתחם הנוכחי בשנת 2003.
ממוזער|שמאל|גוגלפלקס ממבט על

המתחם תופס 288,000 מטר מרובע, והוא המתחם הגדול ביותר הנמצא בבעלות גוגל.

מקור שמו של המתחם "גוגלפלקס" הוא בהלחם של המילים "גוגל" ו"קומפלקס"; הוא מתייחס גם למספר גוגולפלקס (באנגלית: Googolplex), שהוא המספר 1 ולאחריו גוגול אפסים (גוגול10, או 1010100), שעליו במקור נקראת החברה גוגל ומנוע החיפוש שלה. השוני בין גוגול לגוגל נובע משגיאת כתיב של אחד ממקימי החברה כאשר הוא בדק אם הדומיין לאתר היה פנוי.

כקילומטר וחצי מהמבנה, בעיר מאונטיין ויו, ממוקם מתקן מסווג של חברת האם אלפאבית, הנקרא X.

## קישורים חיצוניים

* 

## הערות שוליים

קטגוריה:גוגל
קטגוריה:עמק הסיליקון
קטגוריה:מחוז סנטה קלרה
קטגוריה:מטות ראשיים
ליסה באקוול

**ליסה באקוול** (באנגלית: **Lisa Backwell**; נולדה ב-28 באוקטובר 1990) היא שחקנית בריטית.

## קריירה
באקוול עשתה את הופעתה הראשונה בשנת 2008 בסדרה :סקינס" בסוף עונתה השנייה של הסדרה, בשנת 2009 חזרה הסדרה לעונה שלישית, בה רק היא וקאיה סקודלריו נשארו מהשחקנים הוותיקים. לאחר מכן הצטרפו שחקנים חדשים.

## פילמוגרפיה

## קישורים חיצוניים

קטגוריה:שחקניות קולנוע וטלוויזיה אנגליות
קטגוריה:בריטיות שנולדו ב-1990
קטגוריה:בריטים שנולדו ב-1990
רויטר

**רויטר** הוא שם משפחה ממקור גרמני (**Reuter**).

קטגוריה:שמות משפחה גרמניים
קפסולה אנדוסקופית

**קפסולה אנדוסקופית** היא קפסולת וידאו לביצוע אנדוסקופיה. הקפסולה מציגה באופן חזותי את מקטעי המעי הדק אשר לא ניתן לאבחן בדרכים אחרות. קפסולה אנדוסקופית פותחה לראשונה בחברת גיוון אימג'ינג הישראלית. היא הומצאה בשנת 1990.

## מבנה הקפסולה
ממדיה של הקפסולה הם 11 מ"מ על 26 מ"מ. משקלה הוא 4 גרם. היא מורכבת ממקור אור, עדשה, רכיב דמותי העשוי ממוליך-למחצה, סוללה ומשדר. מבנה וציפויה החלק מאפשרים בליעה קלה ומסייעים לה לא להידבק לדופן מערכת העיכול במהלך תנועתה במסלול שבין הפה אל פי הטבעת.

## שימוש
הקפסולה מיועדת לאבחון דימום במערכת העיכול אשר לא אובחן באמצעים אחרים. כמו כן, היא מסוגלת לאבחן פתולוגיות נוספות במעי הדק, כגון פוליפים, גידולים סרטניים, מחלות מעי דלקתיות (קרוהן), כיבים ועוד.

במהלך מפגש בן שעה מתבצעת בדיקה הכוללת בליעה של הקפסולה וחיבור לחיישנים חיצוניים על פני הבטן ולמכשיר הקלטה. לאחר ההליך משוחרר המטופל לביתו, שם הוא מתנהג כרגיל, למעט פעילות מאומצת. בתום הבדיקה, התמונות שנאגרו ברשם הנתונים מועברות לתחנת העבודה לצורך בדיקה של רופא.

הקפסולה מסייעת להגביר את ההיענות לבדיקת המעי, שנתפסה עד לא מזמן כבדיקה פולשנית ומרתיעה עקב הכנסת עצם זר לגוף ולכן לא רבים ששו לעבור אותה.
ביולי 2006 הוכללה הטכנולוגיה בסל שירותי הבריאות לאבחון מקור דימום בחולים עם דם סמוי ממערכת העיכול, וכן לחולים עם חשד למחלת מעי דלקתית, לאחר מיצוי בדיקות אחרות של מערכת העיכול.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:ציוד רפואי
קטגוריה:דימות רפואי
קטגוריה:גסטרואנטרולוגיה
קטגוריה:קולונוסקופיה
קטגוריה:אנדוסקופיה
קטגוריה:מכשירי חשמל רפואיים
יצחק חורש

**יצחק (איציק) חורש** (נולד ב-9 בדצמבר 1990) הוא גולש רוח, גולש גלים וגולש SUP ישראלי. חורש היה אלוף ישראל בגלישת רוח כנער לשנת 2009 ואלוף ישראל בגלישת SUP לשנת 2013, 2014, 2015, 2016, 2017, 2018. בשנת 2014 דורג במקום ה-16 בגלישת SUP רייס באליפות אירופה שנערכה בגרמניה.

## ביוגרפיה
איציק חורש גדל במרכז ישראל והתחיל ללמוד גלישת רוח בגיל 13 בבית הספר לגלישה הפועל תל אביב. בשנת 2009, במקצה הנערים, חורש ניצח וזכה במקום הראשון בתחרות הסטורם ריידר בחוף בת גלים בחיפה. הספונסרים של איציק חורש בגלישת רוח הם Goya ו-EZZY. בשנת 2013 חורש התחיל להשתתף בתחרויות גלישת SUP בישראל ובעולם. בשנים 2013, 2014, 2015 ,2016 ,2017, 2018. חורש ניצח בתחרויות והפך לאלוף ישראל בגלישת SUP רייס (מהירויות) ו-SUP (גלישת גלים).

## רשימת תחרויות

## לקריאה נוספת
* מגזין אדרנלין
* SUPAWAY
* SUPAWAY
* SURFO.co.il
* Lost Mills
* ספורט 2
* אתר בת גלים

## הערות שוליים

קטגוריה:גולשי רוח ישראלים
קטגוריה:גולשי גלים ישראלים
קטגוריה:ישראלים שנולדו ב-1990
יצחק בחמן

**יצחק בחמן** (נולד ב-31 במאי 1957) הוא דיפלומט ישראלי ושגריר המכהן כיועץ מדיני בכיר לכנסת. קודם לכן כיהן כשליח מיוחד לענייני דיפלומטיה דיגיטלית במשרד החוץ, כראש המטה המדיני של שר החוץ, כשגריר ישראל בשוודיה, בבוליביה, גואטמלה ושגריר לא תושב בהונדורס.

## ביוגרפיה
בחמן נולד בגבעת אולגה. הוא בוגר בית הספר הולץ בתל אביב בו למד טכנאות אלקטרוניקה ואווירונאוטיקה. לאחר סיום לימודיו בעתודה הטכנולוגית, התגייס לחיל האוויר ושימש לאורך שירות החובה ולאחר מכן לאורך שנה וחצי של שירות קבע, כראש צוות טכנאי מכ"ם של מטוסי פנטום. סיים לימודי תואר ראשון במשפטים באוניברסיטת תל אביב ב-1985, עבד כעורך דין המתמחה בתחום המסחרי-עסקי ומקרקעין.

## קריירה
ב-1987 הצטרף למשרד החוץ ועבד בלשכת שר החוץ שמעון פרס. ב-1989 מונה לסגן שגריר ישראל בבורמה (מיאנמר). ב-1992 מונה לסגן השגריר באורוגוואי. בשובו משליחות זאת ב-1994 עבד במחלקה לזכויות אדם במשרד ובשנים 1995 עד 1998 שימש סגן שגריר ישראל בברזיל. ב-1998 מונה לשגריר ישראל בבוליביה וכיהן בתפקיד עד 2001. בשובו כיהן כראש המחלקה לביקורים רשמיים במשרד החוץ, כשבמסגרת תפקידו זה ניהל את ביקוריהם של נשיאים, שרי חוץ ואנשי ממשל ומשלחות רבות שהגיעו לישראל כאורחים רשמיים. ב-2004 מונה למנהל מחלקת דרום אמריקה.

ביולי 2006 מונה בחמן לשגריר ישראל בגואטמלה ושגריר לא תושב בהונדורס, הוא כיהן בתפקיד בזמן ההפיכה בהונדורס ביוני 2009. לאחר מכן כיהן כראש המטה המדיני של שר החוץ אביגדור ליברמן, כשבמסגרת תפקידו זה ארגן, היתלווה, והשתתף בכל נסיעותיו של השר לחו"ל ובפגישותיו השונות בנסיעות אלה, וכן בפגישותיו בישראל של שר החוץ, עם אורחים רשמיים ממדינות שונות.

ב-2012 מונה לשגריר ישראל בשוודיה. בתקופת כהונתו התמודד עם המשבר ביחסי ישראל–שוודיה על רקע הסנקציות על איראן והכרת ממשלת שוודיה במדינה פלסטינית, בעקבותיה הוחזר להתייעצות בישראל. באוגוסט 2017 סיים את כהונתו בשוודיה. במהלך חמש שנות כהונתו כשגריר, היה פעיל מאוד ברשתות החברתיות והצליח להוביל להפצת מענים לביקורת נמשכת על ישראל בהקשרי הסכסוך ובעקבות זאת גם לנכונות בתקשורת הכתובה לפרסם ממאמריו ולתת פומבי לגרסת ישראל הרשמית לביקורת הנמתחת עליה, בטרם או לאחר שפורסמה.

בתפקידו הבא מונה לשגריר, שליח מיוחד לענייני דיפלומטיה דיגיטלית במשרד החוץ. בחמן ניהל במשרד החוץ את הצבעת כל שליחי מדינת ישראל בחו"ל, מכל משרדי הממשלה והגופים זכאי ההצבעה האחרים, בארבע מערכות הבחירות, מהכנסת ה-21 ועד הכנסת ה-24.

בנובמבר 2021 מונה ליועץ מדיני בכיר לכנסת העשרים וארבע, היועץ מסייע לכנסת וליו"ר הכנסת לקראת מפגשים עם ראשי מדינות, מנהיגים פרלמנטריים ומשלחות בינלאומיות.

## חיים אישיים
בחמן נשוי לאסנת שהיתלוותה אליו בכל שליחויותיו בחו"ל ועבדה בשגרירויות השונות, כולל כנספחת תרבות במהלך חמש שנות כהונתו בשוודיה. הוא אב לשלושה וסב לנכדים.

## קישורים חיצוניים

* קורות חיים באתר שגרירות ישראל בשוודיה

## הערות שוליים

קטגוריה:שגרירי ישראל בשוודיה
קטגוריה:שגרירי ישראל בבוליביה
קטגוריה:שגרירי ישראל בהונדורס
קטגוריה:עובדי משרד החוץ
קטגוריה:שגרירי ישראל בגואטמלה
קטגוריה:עורכי דין ישראלים
קטגוריה:בוגרי תיכון הולץ
קטגוריה:בוגרי אוניברסיטת תל אביב: משפטים
קטגוריה:יועצי הכנסת
קטגוריה:ישראלים שנולדו ב-1957
סטייפלטון

**סטייפלטון** (באנגלית: **Stapleton**) הוא שם משפחה.

קטגוריה:שמות משפחה
משה פרנקפורטר

הרב ד"ר **משה "מאברו" פרנקפורטר** (בקרואטית: **Moše "Mavro" Frankfurter**; 15 במאי 1875 הולשוב, מוראביה, האימפריה האוסטרו-הונגרית – מאי 1942, יאסנובאץ, המדינה העצמאית של קרואטיה) היה הרב הראשי של קהילות באניה לוקה, דארובאר ובהמשך וינקובצי אשר בממלכת יוגוסלביה עד לתקופת השואה. נרצח במחנה ההשמדה יאסנובאץ.

## קורות חייו
משה פרנקפורטר נולד בהולשוב, מוראביה לדוד וקתרינה לבית פלש, נצר למשפחת רבנים. בשמו הפרטי נקרא גם: מאברו, מוריץ ומאוריציוס. אחיו הצעיר ד"ר סלומון פרנקפורטר  (1876–1938) כיהן במשרות רבנות בפרנקפורט ובברלין. משה פרנקפורטר רכש השכלה אקדמית תאולוגית בברלין ובה הוסמך לרבנות. הוא כיהן במשרת רב ראשי בערים באניה לוקה ודארובאר וב-1914, מונה לרב הראשי של וינקובצי. בנוסף לכהונתו כרב הועסק הרב פרנקפורטר כמורה בבית ספר התיכון שבעיר וכן הגיע מעת לעת לסרמסקה מיטרוביצה לניהול התפילות שם. הוא נישא לרבקה – מיצה (קרואטית: Mica) ולזוג נולדו שלושה ילדים: דוד, אברהם (1906–1973) ורות. דוד פרנקפורטר נודע בכך שהתנקש בחייו של מייסד סניף התנועה הנאצית בשווייץ.

ב-1941, לאחר כיבוש יוגוסלביה על ידי גרמניה הנאצית הוחל ברדיפות יהודים. הרב משה פרנקפורטר עבר התעללות קשה מצד חיילי הצבא הגרמני, ונאלץ לבצע עבודות כפייה בסביבות בית הכנסת. במאי 1942 נעצר עם רעייתו, רכושם הוחרם והם גורש למחנה ההשמדה יאסנובאץ, שם נרצחו.

## קישורים חיצוניים
* הרב משה פרנקפורטר, באתר "הלקסיקון היהודי הביוגרפי 

## הערות שוליים

קטגוריה:רבנים אורתודוקסים
קטגוריה:רבנים יוגוסלבים
קטגוריה:יהודים יוגוסלבים
קטגוריה:יהודים בשואה: יוגוסלביה
קטגוריה:רבנים שנספו בשואה
קטגוריה:נספים במחנה הריכוז וההשמדה יאסנובאץ
קטגוריה:ילידי 1875
קטגוריה:נפטרים ב-1941
פאולסקירכה

**כנסיית סנט פאול** (גרמנית: **Paulskirche**) היא כנסייה בעיר פרנקפורט. היא נבנתה בין השנים 1789 ל-1833 במקום כנסייה ימי ביניימית שנהרסה בשנת 1786, עד 1944 הייתה הכנסייה הלותרנית הראשית של פרנקפורט. בין 1849 ל-1850 התקיימו בכנסייה ישיבות של האספה הלאומית של פרנקפורט.

אחרי הפצצות ב-18 במרץ 1944 הכנסייה נשרפה. עם סיום מלחמת העולם השנייה הכנסייה שופצה. הכנסייה נפתחה מחדש ב-18 במאי 1948 וקיבלה שם חדש, ביתם של כלל הגרמנים (גרמנית: **Haus aller Deutscher**). היא הוכרזה כאתר מורשת לאומית ומשמשת בעיקר לאירועים ציבוריים.

מדי שנה בכנסייה נערך טקס הענקת פרס השלום של התאחדות הספרים הגרמנית.

## קישורים חיצוניים

קטגוריה:פרנקפורט: מבנים
קטגוריה:הסן: מבני דת
קטגוריה:קצרמר גרמניה
קטגוריה:האספה הלאומית של פרנקפורט
מגדריזם

**מגדריזם** (או **ג'נדריזם**) הוא גישה תרבותית המכירה במגדר בנוסף למין.

## בינאריות מגדרית
בינאריות מגדרית (gender binarism) היא גישה המאמינה כי מגדר הוא בינארי. לפי גישה זו, מין ומגדר מקושרים זה לזה בקשר הדוק ובלתי ניתן להפרדה. האמונה שהמין כפי שנקבע בעת הלידה אמור לקבוע תכתיבים מגדריים (כולל התנהגות, לבוש, מראה, דיבור, בחירת מקצוע ועוד) מחזקת גישה שלילית כלפי מי שהופעתו או התנהגותו אינן עולות בקנה אחד עם הציפיות המגדריות של החברה.

גישת המגדריזם רלוונטית במיוחד לאנשים בספקטרום הטרנסג'נדרי, והיא מוצהרת לעיתים קרובות כבסיס לטרנספוביה ולאלימות נגד טרנסג'נדרים.

כמו הומופוביה, סקסיזם, גזענות וגילויי עוינות אחרים, מגדריזם נחשב למערכת אמונות חבויה בחברה גם ללא אימוצו כאידאולוגיה או כחלק מתנועה אלא כמבוסס-תרבות.

## ספקטרום מגדרי

## TERF
"פמיניסטיות רדיקליות מדירות טרנסיות" (**T**rans **E**xclusive **R**adical **F**eminists) מתנגדות להחשבת נשים טרנסג'נדריות כנשים ומדירות אותן ממרחבים של נשים בלבד. הן מחשיבות את כל הזהויות המגדריות כהבניה חברתית, מגדירות "בן" או "בת" מלידה ללא קשר להתנהגות בהמשך החיים, פוסלות כל הגדרה המבוססת על הזדהות עצמית (בנפרד מהמין או בקשר הדוק אליו) ומתנגדות להליכים להתאמה מגדרית בילדים ונוער, כולל בלוקרים .

## ראו גם
* טרנספוביה
*מגדר שלישי

## הערות שוליים

קטגוריה:להט"ב
קטגוריה:אלימות נגד להט"ב
קטגוריה:אידאולוגיות
קטגוריה:אפליה
קטגוריה:סטריאוטיפים ודעות קדומות
קטגוריה:אפליה מינית
ג'נרלי ארנה

**ג'נרלי ארנה** (בגרמנית: **Generali Arena**) הוא אצטדיונה הביתי של אוסטריה וינה מאז 1973. האצטדיון נפתח ב-1925 בקיבולת של 10,850, והיה הבית של מועדון העולים הצ'כיים sk סלובן וינה, אז האצטדיון נקרא לב צ'כי.

ב-1973 הפך האצטדיון לביתה של אוסטריה וינה . ב-1974 מת נשיא המועדון, פרנץ הור, והוחלט לקרוא לאצטדיון על שמו. בדצמבר 2010 רכשה חברת הביטוח "ג'נרלי" את זכויות שיום האצטדיון לחמש שנים ומאז הוא נקרא "ג'נרלי ארנה".

באצטדיון ישנה מערכת חימום תת-קרקעית במטרה להתאימו לתנאי מזג האוויר המקומי.

## קישורים חיצוניים

* 
*אתר על האצטדיון 

קטגוריה:אצטדיוני כדורגל באוסטריה
קטגוריה:וינה: ספורט
קטגוריה:וינה: מבנים
קטגוריה:אוסטריה וינה